
På 1920-tallet var det svært risikofylt å krysse Atlanterhavet med fly. Flere som forsøkte, styrtet og omkom, og mange ble aldri funnet. Oppfinneren Edward Robert Armstrong foreslo å bygge en serie sjødromer i Atlanterhavet for å gjøre luftfarten tryggere. Armstrongs visjon, sjødromen, var en landingsplattform for fly som også inkluderte hotell, restaurant og andre moderne fasiliteter. Ideen ble skrinlagt ettersom langdistanseflygningen utviklet seg i rekordfart.

 

I denne fortellingen er tre sjødromer bygget: Polaris, Atlantica og Modernité.

«Tunge skyer slukket stjernene.»

Antoine de Saint-Exupéry, Flyvere i natten (1932)


PROLOG

Dara Dix

Kl. 21:37, 16. april 1930

På filmlerretet så hun virkelig effekten av øyne med store, svarte pupiller. «Gå og se selv,» hadde han foreslått, temmelig bryskt. Og han hadde rett, selvsagt. Derfor åpnet hun den lille flasken med belladonna, bøyde hodet bakover og dryppet øynene med giftige dråper. Alt for kunsten. Han skulle få se hvor lydhør hun kunne være. Hun blunket, fort, det var ubehagelig. I et kort, redselsfullt øyeblikk var hun stokk blind, i det neste dekket et nærbilde av hennes eget ansikt hele lerretet; de svarte øynene, lange, flagrende øyenvipper, blondt, bølgete hår, malte, inviterende lepper, smilehull, et flørtende blikk. Alle menn ville gå til sengs med henne. Og alle kvinner ville være som henne. Men ansiktet, som liksom fløt utover, fikk henne til å gråte. Tårene rant, sminken rant, og hun snøt seg i et lommetørkle som var altfor pent til å snyte seg i. Ville de dråpene som hun nettopp hadde dynket øynene med, miste sin effekt og renne etsende ut?

Kinosalen var liten. Det var rundt tretti seter foran det høye, brede lerretet, og fra setet hun satt i, kunne hun tydelig høre lyden av filmframviseren gjennom en tynn vegg. Den romantiske komedien Black Eyes surret og gikk foran henne. Dara Dix og Roger DuWitt spilte hovedrollene. Et radarpar, skrev pressen, tenk, elskere på lerret og på laken, på film og i virkeligheten. En slik dobbel dose var uimotståelig for folk. Det publikum fikk servert på film, var ekte vare.

Hun var Dara Dix. Navnet sto i kontrakten. Hun hadde også et polsk fødenavn: Mina Brzezinski. Og hun visste godt hva som var sannhet, og hva som var løgn. Hun hadde drukket for mye, det var i alle fall sikkert. Spriten hadde gjort henne sløv og omtåket. Konfrontasjoner hadde det også vært. Hva ble egentlig sagt? Hun dro i kjoleskjørtet, det satt ikke som det skulle, ingenting satt som det skulle, ikke engang replikkene hun hadde øvd så iherdig på.

Heldigvis var hun alene nå, ingen hørte snufsingen og hulkene. Hun krøp sammen i setet. Lerretet var altfor stort. Til slutt ble bildene overveldende, større enn livet, og hun holdt det ikke ut. Dara Dix skjøv døren opp og gikk ut, eller var det Mina Brzezinski, hun var ikke sikker lenger. I kinosalen fortsatte filmen å rulle for tomme seterader, det var uhyggelig, det fikk henne til å tenke på livet som ubønnhørlig fortsatte, selv om en du var glad i, akkurat var død.

Hun ville ikke vise seg for de andre, aller minst Roger, men hun måtte ut og trekke frisk luft. Utenfor var det mørkt, men bak et skylag hang en halvinteressert fullmåne som gjorde at hun skimtet konturer. Midt ute på sjødromen tok den mektige atlanterhavsvinden tak og blåste kjolen stramt rundt kroppen hennes, hun tok et støtteskritt for å holde seg oppreist. De gufsende og bitende vindkastene ga henne tilbake en anelse edruelighet. Hun krysset flystripen og gikk bort til det opplyste utkikkspunktet. Under henne buldret et svart hav som frådet hvitt mot sjødromens høye betongføtter. Vinden blåste intenst, og hun slo armene rundt seg. Hun merket ikke at det kom noen bort til henne. Da hun oppdaget den mørke skyggen ved siden av seg, skvatt hun. Hva var det Roger hadde sagt? Spill overlegen, så tør de ikke plage deg. Hun forble taus, hun ofret ikke et ord på skyggen som sto der. Spilte hun bra? Var pupillene hennes utvidet og svarte, dramatiske, slik han ville ha dem?

Før hun rakk å reagere, gjorde den mørke skyggen en brå bevegelse mot henne. Hun smalt inn i gjerdet og falt tungt ned på dekket. Hun klarte ikke å få fram en lyd, stemmen satt fast i halsen et sted, men luktesansen virket, det sved i neseborene, hun luktet blod like godt som en blodhund. Lyden av havet var øredøvende, og blodet fløt. Var det hennes blod? Det rant inni munnen også, en munn hun ikke klarte å lukke. Språket i hodet ble utydelig. Den siste tanken hennes var på polsk: Czy było warto?

The New York Times 18. april 1930


1

Bunty

Kl. 02:19, 17. april 1930

Bunty Thorvaldsen lå urolig i feltsengen. Den knirket hver gang hun snudde seg, og hun snudde seg hele tiden. Det var ulyden i flymotoren hun tenkte mest på. Hun kastet seg rundt og sukket. Det hjalp ikke at hun hadde på seg den nye silkenattkjolen. Den kjentes glatt og uvant mot huden, samtidig var den også glatt mot sengetøyet. Hver gang hun snudde seg, fikk hun liksom ekstra fart og følte at hun kunne gli rett ut og ramle i gulvet. Etter hvert krøllet lakenet seg sammen og formet en smal bakkekam midt i sengen. Bunty satte seg opp på kne, glattet ut lakenet, hardt og stramt, til det ble en langstrakt slette uten nevneverdige landemerker, så la hun seg ned igjen. Bunty var vant til å se ting fra oven. Hun var en annen person når hun fløy. Sett fra luften virket livet på bakken ubetydelig, som om det ikke angikk henne. Hun trengte den ubetydeligheten. Den ga en tilstrekkelig distanse mellom henne selv og det forferdelige som hadde hendt, men nede på landjorden slapp hun ikke unna. Da ulydene inni henne ble for plagsomme, sto hun opp.

Hun dro dongerioverallen over silkenattkjolen, tråkket ned i arbeidsstøvlene, knyttet et tørkle rundt håret og steg ut i den enorme hangaren. Hun simpelthen elsket lukten av en flyhangar, og hvis hun kunne, hadde hun fanget lukten i en liten parfymeflaske og båret den med seg overalt. Hun forbandt lukten med den ultimate frihet: å seile på vinger, himmelflukt, det beste som fantes i hele verden!

Cosier Aerodrome lå langs et øde landområde ved kysten, en drøy times kjøretur fra New York. Hangaren og den lange flystripen var tydelige landemerker når hun fløy inn for landing fra havet. Inne i den romslige hangaren sto det et enslig fly, og det var bare noen få timer siden hun selv hadde kjørt det inn. Flyet, som Bunty oftest fløy, var en ombygget Stinson Junior, envinget, satt sammen av materiale fra flere flytyper. Kabinen var innebygget med to seter, og pilot og passasjer satt ved siden av hverandre. Nå sto flyet mørklagt i et hjørne og knitret. Bunty gikk langsomt bort til det uten brå bevegelser, slik hun ville gått mot en skvetten hest som sto i en stall. For hun ante en forventning der om at flyet ville fly, akkurat som en hest ville løpe vilt og fritt omkring hvis den ble sluppet løs.

«Vi skal ikke ut og fly nå,» sa hun som for å godsnakke med det.

Hun kastet et blikk opp mot broen og så at det lyste svakt fra kontorvinduene. Det kunne bare bety én ting. Milton Cosier hadde vært utro mot sin kone igjen og blitt kastet ut hjemmefra.

«Det kan du banne på,» sa hun og klappet på flykroppen.

Bunty skrudde på lyskasteren som sto på gulvet, og stilte det skarpe lyset inn mot motoren. Hun ville sjekke hvor ulyden som hun hadde hørt under flygningen, kom fra. På arbeidsbenken fant hun alt hun trengte av verktøy, og begynte overhalingen. Først alle ledningene, så drivstoffslangene, forgasseren og ventiler. Etter et par timer hadde hun gått nøye over hele maskinen uten å finne feil.

Det gikk i en dør, og hun kikket opp. I tussmørket så hun Milton lene seg mot rekkverket på broen og tenne en sigarett. Hun så gloen og omrisset av en diger mann.

«Når kom du inn?» Han ropte ikke, men stemmen hans runget likevel gjennom hangaren.

«Like over midnatt.»

«Helvete heller, Bunty!»

«Det var en ulyd i motoren, jeg ville sjekke det.»

«Du burde fått deg litt søvn først.»

«Når kom du inn, da?»

Milton svarte ikke med en gang og dampet videre på sigaretten. En røyksky omga hele ham som om han skulle ha vært en flaskeånd.

«Litt over midnatt.»

«Rart at vi omgikk hverandre.»

Bunty lukket motorluken og tok på flyet. Det ga fra seg en svak varme mot håndflaten selv om det hadde stått stille på bakken en god stund. Hun slo av lyskasteren. Akkurat da flerret et lynglimt over himmelen, det kunne ses gjennom vinduene i taket. Et tordenbrak fulgte like etter, så kom striregnet.

«Lyst på en dråpe illegalt og en sigarett?»

«Jeg kommer opp.»

 

Bunty hadde arbeidet som pilot og mekaniker hos Milton Cosier i fire år, siden hun var atten. Han oppdaget henne på et flyshow hvor hun jobbet som stuntflyger. Milton var hennes beste venn og det nærmeste hun kom en familie. Han brydde seg oppriktig om henne. Da hun begynte hos Cosier Aerodrome, advarte de andre pilotene henne mot sjefen. De beskrev ham som en moralsk tvilsom type som hun burde holde seg langt unna. Lite visste de at hun og Milton var av samme ulla. Begge to hadde nemlig et behov for å snakke usensurert om erobringene sine. Samtidig var de overmåte glad i pikant sladder. Dermed var tonen mellom dem satt. Og det var Bunty som hadde gitt Milton vann på mølla allerede i starten av bekjentskapet, ved å være direkte og drøy. Vanligvis snakket han med finstemmen til unge kvinner. Hun brukte å erte ham for det. Milton og Bunty var fri i hverandres selskap. De hadde god kjemi, hvis det var et ord man kunne bruke om to mennesker som aldri ville finne på å ligge med hverandre. Og de kunne prate sammen i timevis. Aller helst om luftfart, favorittemnet deres, men som regel måtte de diskutere andre nyheter også.

Milton satt ved det overfylte skrivebordet da hun kom inn på kontoret. Bunty så at han hadde sovet på sofaen; det lå et røft sammenrullet teppe der som sett ovenfra minnet om et krater. Han skjøv et glass gin mot henne, en smal stripe som var tynnet ut med vann. Til seg selv hadde han skjenket en dobbel whisky. Han var en stor mann, ikke overvektig, men kraftig. De hadde feiret femtiårsdagen hans for en uke siden, det hang fremdeles girlandere i hangaren, og konfetti lå strødd rundt på gulvet.

«Ja, hva skjedde?» spurte hun mens han bød på en sigarett fra et bulkete etui og tente på for henne.

«Det gikk hull på Mrs. Cortez’ handlenett.»

«Skjønner.»

Milton var aldri direkte skamfull. I hans øyne hadde overtrampene et ridderlig aspekt. Hun tvilte sterkt på at Erma så det på samme vis, men hun tok ham likevel tilbake hver gang. Miltons svakhet var middelaldrende kvinner som så litt slitne ut. Han syntes synd på dem, og fikk dem til å føle seg så bra at de gjerne gikk til sengs med ham. Affærene pågikk i noen uker, så var lidenskapen brukt opp.

«Skjønner ikke hvordan Erma fikk ferten av det så fort,» sa Milton og strøk seg over de mørke skjeggstubbene.

«Bor ikke Mrs. Cortez i gata deres?»

«Jo.»

«Vel.»

«Vi var diskré.»

«Har du sett deg selv i speilet, Milton?»

«Hva prøver du å si?»

«Du er ikke usynlig.»

«Mrs. Cortez bor helt i enden av gata vår, på hjørnet faktisk. Huset ligger strengt tatt i en annen gate.»

Bunty smilte og tok et langt drag av sigaretten. Regnet trommet på taket over dem.

«Hvordan tok Erma det?»

«Hun kalte meg en ynkelig, liten mann.»

«Stakkars Erma.»

«Jeg får innmari vondt i ryggen av den sofaen, det vet du.»

«Stakkars Erma.»

Milton løftet armene avvæpnende. Han hadde holdt tale i sin egen femtiårsdag, uttrykt hvor takknemlig han var for familien sin, og at han nå endelig skulle få skikk på seg selv, bare vent så skulle de få se. Stakkars Milton. Han var en uhelbredelig livsnyter og altfor glad i damer. I tillegg hadde han et hjerte av gull. Det var nok derfor Erma tok ham tilbake, gang etter gang. De hadde fem barn sammen, yngstemann var sju år, og han var snill mot de barna og mot mennesker som trengte snillhet. Og Erma kunne takle en utro ektemann. Det hadde hun betrodd Bunty en gang: «Jeg prioriterer ikke trofasthet først.» Milton ga henne økonomisk trygghet og var flink med barna. Og han fikk henne til å le mye oftere enn han fikk henne til å gråte, og han var god i sengen, det var også et pluss.

«Hva med deg, da, hoppet du i høyet med kartmannen?» spurte Milton.

Buntys siste oppdrag hadde vært å fly en kartograf opp og ned langs kysten utenfor Newfoundland og Labrador i fem dager. Mannen hadde dokumentert og fotografert kystlinjen. Naturlig nok hadde de tilbrakt flest timer sammen i flyet, men noen ettermiddager og kvelder hadde det blitt på bakken, hvor de overnattet i det samme pensjonatet.

«Lykkelig nygift med en baby på vei. Jeg gjorde ingen framstøt.»

Milton ristet på hodet.

«Hva er det du har imot gifte menn?»

«Ingenting, men jeg er for gifte kvinner.»

«Mange av dem er ulykkelige, Bunty.»

«Ja, på grunn av utroskap.»

Milton strøk seg over skjeggstubbene igjen. Bunty fant askebegeret under en haug med papirer og stumpet sigaretten. Et kort øyeblikk lyttet de begge til regnet som plasket ned.

«Hva med gutta på bakken i Harbour Grace?»

Hun hadde ikke tall på hvor mange ganger hun hadde landet og tatt av på den lange, slake flystripen i Harbour Grace på østsiden av Newfoundland. Hun var godt kjent med bakkemannskapet også, veldig godt kjent.

«Jeg er ferdig med dem.»

«Alle?»

«De er bare tre.»

Milton trodde Bunty hadde like stor appetitt på menn som han selv hadde på kvinner, men det var langt fra sannheten. Likevel hadde hun ligget med altfor mange. Det var denne trøblete adferden på bakkenivå som fikk fram ulydene i henne. Hun lå konsekvent bare én gang med hver mann, og som regel var det fort overstått. Det var en dum uvane hun ikke klarte å kvitte seg med, dette å legge an på menn og få dem til sengs. Milton ville ikke forstå det. Han hadde et uskyldig syn på verden, han lå med kvinner for nytelse, og kun det. Men hun likte å snakke om erobringene sine med ham, det ga henne en viss nytelse; det føltes godt liksom å henge mennene opp på veggen som trofeer, eller snarere som dyreskrotter til tørk, utnyttet, ferdige.

Bunty sukket. Milton merket det ikke, han var gått over til å snakke om flynavigasjon i regnvær. Hun tenkte på flypropeller, hvordan de kunne snurre seg til usynlighet. Så fint det hadde vært om hun også kunne snurre seg til usynlighet, så snart uvanen med å legge an på en mann ble for vanskelig for henne å motstå.


2

Jack

Kl. 05:04, 17. april 1930

Jack Tarkowski satt på sengekanten etter nok en søvnløs natt og grudde seg. Utenfor husveggen hørtes lyden av dempet torden. Uværet kom fra kysten et sted. Det regnet skrått mot vinduet, og vannet på ruten rant som blødninger. Han så nedover den nakne overkroppen sin. De ferske arrene var hovne og lyste blått mot huden. I mørket minnet synet om dr. Frankensteins uvørne stingføring. De måtte sy for å redde livet hans. Han kunne ikke si noe på det.

«Ta deg sammen,» sa han lavt.

Jack reiste seg langsomt, ryggen var stiv og vond, og han småhaltet ut på badet. I dusjen hadde han oppdaget at arrene tålte verken skåldende varme eller iskalde vannstråler, da skjøt det smerte ut av grokjøttet. Han brukte tid på å finne en lunk som lindret. Han bøyde nakken under dusjhodet, støttet armene mot veggen og så igjen nedover seg selv. Et pent syn var det ikke.

Nesten tre måneder var gått siden han skulle møte en tyster på Tudor Lunch Bar i 44th Street. Det var en slik dag som ikke hadde noe i seg. Luften var kjølig, lite vind, sen januar. Jack gikk inn, tok av seg hatt og frakk og satte seg ved disken. Han bestilte kaffe av eieren, som med likegyldig mine sto og tørket glass. Selv om det var like etter åpningstid og ennå lenge til lunsjserveringen startet, var han ikke alene. En eldre mann sto ved inngangen og belmet i seg et glass melk mens han leste avisoverskriftene høyt for seg selv. En unggutt med loslitte klær satt ved et bord vendt mot Jack. Gutten rørte med en skje i en kopp. De to kundene oste av nattsvart pessimisme. Jack så på armbåndsuret, tysteren var irriterende sent ute. Og dagen hadde fremdeles ingenting i seg.

Kaffen varmet godt, han husket smaken av akkurat den koppen, den var som brygget for ham, og kanskje var den det? Eieren, som tydeligvis hadde lite å gjøre, forsvant ut på bakrommet. Da la Jack merke til at den sløve mannen hadde latt kasseapparatet stå åpent. Politihjernen skrudde seg på. Unggutten spratt opp og gikk rett bort til disken. Han bøyde seg freidig over den og samlet sammen sedlene fra kassen. Jack, som satt ved enden, tok fram politiskiltet og banket i disken. Han holdt opp skiltet og åpnet dressjakken så unggutten skulle se at han bar våpen i et skulderhylster.

«Legg pengene tilbake.»

Unggutten stirret på ham, uttrykksløst.

«Jeg ser en annen vei hvis du legger pengene tilbake nå.»

Unggutten tok sedlene og la på sprang via bakrommet.

«I svarte helvete!»

Jack løp fra frakken og hatten, for gjennom bakrommet, prøvde å se etter eieren, men det var tomt hus. Han skjøv opp bakdøren og forventet å se at unggutten halset nedover en gate med langt forsprang, men han sto rett utenfor, bare noen meter fra døren. Jack burde selvsagt tenkt at det var en underlig adferd, men så var det dette med denne dagen, det at den ikke hadde noe i seg. Og han drev ikke lenger med fillesaker og småkriminalitet, han ble alltid satt på de store sakene. Han tok ikke situasjonen på alvor, han var ikke skjerpet. Han var like fordømt sløv som den sløve eieren.

De sto i et trangt smug, såpass fikk han med seg. Det var et stykke bort til en passasje som vendte ut mot en folketom gate, og høye, mørke bygninger omkranset smuget og kastet lange skygger. Han strakte hånden mot gutten:

«Gi meg pengene, så forsvinner du, ingen skade skjedd.»

Unggutten la sedlene i den åpne håndflaten hans. I neste sekund trakk han en kniv og kjørte den inn i den samme håndflaten, det skarpe bladet kom ut på undersiden. Med et smertegisp grep Jack automatisk etter revolveren i skulderhylsteret, men fingrene var helt ubrukelige. Sløvt. Han skulle heller ha slått gutten helseløs. Mens Jack somlet med revolveren, rakk unggutten å dra kniven ut av hånden hans, for så å stikke på nytt, i ryggen, hvor han traff en nerve, for føttene knakk under ham. Han landet hardt på siden. Gutten var straks over ham, som en oppkavet bisverm. På et øyeblikk fikk han Jack over på ryggen og begynte å stikke ham i overkroppen. Jack forsvarte seg desperat med armene, fikk inn et brutalt slag med albuen som traff midt i tanngarden og sendte unggutten bakover med et hyl. Jack kavet på bakken, kom seg ikke opp. Så var gutten der igjen, over ham, uten fortenner, skrikende, blodig. Stikkene kom raskere, stakk dypere. Dagen hadde visst hatt det i seg likevel.

Jack løftet ansiktet opp mot den lunkne dusjstrålen og tok seg til lysken, gned over arret som gjorde mest vondt.

Da unggutten fikk mindre motstand, forsvant han. Han tok ikke engang med seg dollarsedlene, de lå igjen på bakken. Ikke et menneske var å se, verken ute i gaten eller i de høye, mørke bygningene som tårnet rundt ham. Han ropte på hjelp, men ingen kom. Blod piplet ut fra klærne hans, smertene var intense. I desperasjon ba han til Gud; det hadde han ikke gjort siden han var tretten år. Han tok seg til lysken der det blødde mest og prøvde å stoppe blødningen. Jack kunne ikke røre seg heller og ble liggende slik i flere timer. Han ropte og skrek seg hes, til sist mistet han stemmen.

Legene sa han hadde vært heldig. Sensasjonsjournalistene kalte det et mirakel. Ingen av de nitten knivstikkene var dødelige. Og det hadde vært kaldt ute, han ble fort nedkjølt, det hadde stagget blødningene, men om han var blitt funnet en halvtime senere, ville det vært over. Han hadde tross alt mistet svært mye blod. Stikket i korsryggen var alvorlig, det hadde medført lammelse. Jack hadde brukt en måneds tid på å lære å gå skikkelig igjen. Og så var det dette elendige stikket i lysken; det var dypt og ville ikke gro. Han hadde fått blodforgiftning i såret, og infeksjonen og feberen hadde nesten tatt livet av ham to uker etter selve knivstikkingen. I tillegg var såret sydd for stramt, for det gjorde vondt hver gang han pisset eller fikk ereksjon, men han lot det bare være slik, han tålte ikke å se innsiden av flere sykehus, ikke nå, ikke på lange tider.

Ved mordavsnittet hadde det vært lynsjestemning. Deres egen Jack Tarkowski, en meritert drapsetterforsker, gangsterkongen Severo Noonis overmann, var blitt knivstukket og nesten drept på åpen gate. De hadde lett i alle kriker og kroker etter en tannløs unggutt, men han var som sunket i jorden. Saken var fremdeles uløst.

Jack stilte seg med nakken under vannstrålen igjen, fjernet hånden fra lysken og så ned på den arrete kroppen. Det fikk ham til å tenke på kvinner. Han tenkte på hvor dårlig han hadde behandlet sin forlovede, Mary, etter knivstikkingen. De hadde vært forlovet i ett og et halvt år før overfallet. Hun var en god katolikk og hadde bodd hjemme hos foreldrene hans inntil bryllupet skulle finne sted. Planen var at det skulle skje så snart Jack var blitt forfremmet. Han hadde levd som en from munk i tiden de var forlovet, vært trofast mot Mary og administrert sin egen tilfredsstillelse. Noen ytterst få ganger, når han var skikkelig kåt, glapp det for ham, da prøvde han å overtale henne til å gå til sengs med ham; de skulle jo gifte seg, det var bare naturlig og godt. Men Mary hadde tatt sitt valg, og han respekterte det.

Nå så han hvor feil de hadde vært for hverandre. De passet overhodet ikke sammen. Han var bare blitt helt slått i bakken av skjønnheten hennes. Like etter knivstikkingen brøt han forlovelsen. Han visste at han aldri mer kunne komme hjem fra jobben i politiet og si at alt var bra, slik han hadde gjort i forlovelsestiden. For det var ingenting som var bra der ute, han så det jo hver eneste dag, han hadde følt det på sin egen kropp, og han kunne ikke skjule det mer, ikke for en framtidig kone. Og Mary var en slik kvinne han måtte skjule ting for. Hun var fintfølende. Han prøvde å lyve for seg selv og sa at han brøt forlovelsen for å beskytte henne. Mørket i den kriminelle underverdenen kom til å fortære ham, og ekteskapet ville bli et helvete. Sannheten var at han ikke elsket Mary. Enkelt og greit.

Resten var vanskelig. I mars hadde Jack vært tilbake på jobb – og slitt. Alle trodde han ville komme tilbake som den samme gamle. Jack Tarkowski tåler det meste! Han hadde hatt den beste løsningsprosenten når det kom til drap, og hver gang en komplisert sak dukket opp, lyttet både sjefen og karene til ham. Den tiden var forbi. Han var ikke lenger naturlig distansert i møte med åsteder for grov vold. Da de nylig ble kalt ut til et trippeldrap, forsøkte han å døyve frykten for at han ikke skulle tåle det. Han fant smuglersprit på bevisrommet og drakk seg snydens. Det ble litt av en skandale da Jack Tarkowski, gullgutten som hadde fått satt brutale gangstere bak lås og slå, ble observert overstadig beruset på et åsted i alles påsyn og med pressen til stede. Sjefen, Clyde Besson, ga ham ytterligere permisjon med en sterk oppfordring om å få skikk på seg selv. «Vi trenger deg, Jack,» hadde han sagt, men forfremmelsen som sjef for sedelighetsavdelingen kunne han se langt etter.

Da brøt han forlovelsen. Mary ble rasende. Hun hadde kastet bort år av sitt liv på ham, sa hun, og selvsagt hadde hun det. Han hadde ikke vært ærlig mot henne. Over tid hadde han irritert seg over de overfladiske meningene hennes, den manglende interessen for jobben hans og evnen hun hadde til å lukke øynene for de harde realitetene på samfunnets skyggeside. Han skulle ha avsluttet forholdet mye tidligere, før det ble seriøst. Nå måtte han leve med valget sitt. Han hadde ikke ligget med en kvinne på nesten to år på grunn av henne, og på toppen av resten av elendigheten var han kåt som faen. Hånden gikk til lysken igjen, først masserte han det vonde arret, så tilfredsstilte han seg selv. Da han kom, var det med smerter, men også et kort glimt av nytelse. Han trengte det, men han savnet en kvinne å dele nytelsen med.

Jack steg ut av dusjen, tørket seg og kjente at en svak hodepine satt rett bak øynene og murret. På soverommet hang en tredelt dress utenpå garderobeskapet. Han kledde på seg bukse, skjorte og vest. Deretter løftet han opp skulderhylsteret med tjenesterevolveren, en 38 kaliber Smith & Wesson, og tok det på seg. Jack tente en sigarett og satte seg på sengen. Regnet blødde fremdeles på vinduet. Dette var første dag på jobb etter den påtvungne permisjonen. Han hadde regelrett dummet seg ut. Nå måtte han bygge opp ryktet sitt igjen, vise folk at han var til å stole på, at han var tilbake. Men han var redd for at han ikke skulle tåle det. Ja, hva om han ikke tålte det? Hva skulle han gjøre da?

